Póth Péter. Bemutatkozás.
Azt mondod, még nem ismerjük egymást?
Ezen könnyen segíthetünk.
A nevem Póth Péter.
Íme, néhány adat az életemből megfűszerezve pár kiegészítő gondolattal.
Az adatok mellé néhány kiegészítő gondolat.
Elég régen születtem ahhoz, hogy se az X, se az Y generációnak ne legyek tagja és így 2015-ben középtájon ballagjak a 40 és 50 év között.
A fiam 15 éves elmúlt, erősen kamaszodik. Életem egyik legfontosabb és legszebb része a vele töltött idő.
Szeretek új dolgokkal megismerkedni, kísérletezni, tanulni, rácsodálkozni a világ eddig nem ismert részére.
Nagyrészt a hiúság nevű főbűnnek köszönhetően az egészséges étkezés, a rendszeres mozgás 25 éve része az életemnek.
40 éves koromra kénytelen voltam megtanulni a mosogatás, a porszívó-kezelés, a mosás-teregetés művészetét, illetve ezeket a tevékenységeket rendszeressé tenni az életemben.
Azért kezdtem el kommunikációt tanulni, mert izgalmamban mindig dadogtam és egy épkézláb mondat sem hagyta el a számat 2 főnél nagyobb társaságban. Főleg ha egy csinos hölgy is része volt a társaságnak. Na, akkor egy könnyed “Helló” is hosszú előkészületekkel és komoly gyomor táji feszültségekkel járt együtt.
Felcsaptam üzletkötőnek, mert azt gondoltam, ott majd kénytelen-kelletlen elsajátítom a társalgás, az előadás művészetét. Azóta is vallom: Tedd azt, amitől félsz és ami nem öl meg, az megerősít (kivéve a medve, mert az ugye mint tudjuk, megöl).
15 év után otthagytam a távközlési iparágat, főállást, saját céget egyaránt és elkezdtem végre azzal foglalkozni, amit már elsősorban nem a pénzért csinálok. Azért ne legyenek illúzióid, fényből nem tudok táplálkozni és a pék, valamint a sarki fűszeres sem adományként adja a mindennapi betevőmet.
20 éve tanulmányozom, gyakorolom, használom és néha tanítom az NLP-t.
15 éve emberekkel foglalkozom, vezetőként, trénerként, segítőként.
Tapasztalataim szerint az ember fejlődése legkönnyebben egy másik ember segítségével történik meg.
Az Integrál Szemlélettel való találkozás életem egyik legmeghatározóbb eseménye volt.
Idén fejeztem be tanulmányaimat az Integrál Akadémia integrál pszichológia szakán.
Rendszeresen szoktam meditálni
Saját életemben átmentem jó néhány mélyponton, krízisen, sötét életszakaszon és még biztosan van néhány ilyen az utamon.
Egy jó pohár bor mellett bölcselkedni vagy elmerülni egy baráti beszélgetésben szintén remek program.
Azt hiszem, elsőre bőven elegendő ennyi magamról.
Ha maradt benned még némi kielégítetlen kíváncsiság vagy érdekelnek a mélyebb gondolatok, lépj tovább a Hiszem, hogy… oldalra.